કૃષ્ણપુરા ગામમાં જન્માષ્ટમીની ઉજવણી દર વર્ષે ધામધૂમથી થાય છે. આ વર્ષે પણ કૃષ્ણ જન્મોત્સવને વધાવવા સૌ હરખઘેલા બન્યા છે. ગામની એક નાનકડી દીકરી તેની મમ્મીને કહે છે, “મમ્મી, આ વખતે કાનુડો તો મારે જ બનવાનું છે. ‘બાળ કનૈયો’ બની મારે નાચવું છે. તુ જોજેને! બધા જોતા જ રહી જશે.” પરંતુ તેની મમ્મી મીનાએ આ માટે આનાકાની કરતાં મિષ્ટી તો રડવા લાગી, ત્યારે પપ્પા બોલ્યા- “બેટા, ધીરજ રાખ, બાળગોપાલની શોભાયાત્રામાં તો કાનુડો તુ જ બનીશ.” અને મિષ્ટી રાજી રાજી થઈ ગઈ ત્યારબાદ મમ્મી-પપ્પાએ કાનુડાના વસ્ત્રો અને શણગારની બધી જ તૈયારીઓ આરંભી દીધી.